ישראל פריי

ישראל פריי (נולד ב-18 בפברואר 1987) הוא עיתונאי ופובליציסט חרדי-ישראלי.

ביוגרפיה
פריי נולד בצפת וגדל בצפון-מזרח תל אביב לזהבה, אשת חינוך ולמאיר, אברך כולל. סבו היה הרב הראשי של חצור הגלילית, וסבא-רבא שלו היה הרב יהודה מאיר אברמוביץ, סגן ראש עיריית תל אביב, חבר כנסת מטעם אגודת ישראל.

הוא גדל בחסידות גור ולמד בישיבות חסידיות בחיפה ובבני ברק. לאחר מכן עבר ללמוד פרסום בשלוחה חרדית של "הבצפר", עד לנישואיו.

עבד בעיתון "בקהילה" תחת העורך אברהם דב גרינבוים וב"רדיו קול חי".

בשנת 2016 מונה ככתב ועורך ברשת המקומונים "קו עיתונות דתית". ביוני 2020 פוטר בלחץ של אנשי ימין על עורכי העיתון, לאחר שפרסם בחשבון טוויטר הפרטי שלו ביקורת חריפה נגד רבנים מזרם הציונות הדתית, בעקבות אירוע של תקיפת חיילים בידי פעילי ימין.

בסיקוריו את מגפת הקורונה בחברה החרדית, הרבה פריי לבקר את הפרת התקנות בחברה החרדית.

באוקטובר 2020 הצטרף כעיתונאי לצוות ערוץ דמוקרטtv.

ב-15 במרץ 2021 השתתף בתוכנית הטלוויזיה "חשיפה". באוגוסט 2021 הצטרף לסגל "הארץ" כבעל טור.

ביוני 2021 זכה באות אביר התקשורת החופשית על שם יצחק לבני.

נכון ל-2022 משמש פריי ככתב באתר "המקום הכי חם בגיהנום".

בספטמבר 2022 כינה פריי מחבל שהתכוון להרוג חיילים אבל נמנע, לדבריו, מלפגוע באזרחים, "גיבור הזכאי למדליה". בשל כך, ובשל התפרצות זעם בשימוע שנערך לו במשרדי דמוקרטtv, הושעה מעבודתו בדמוקרטtv, וכחודשיים לאחר מכן פוטר. ב-28 בנובמבר דרשה המשטרה לחקור את פריי על הציוץ בעקבות תלונה שהגיש נגדו ארגון בצלמו. פריי טען לרדיפה פוליטית וקיבל גיבוי מארגון העיתונאים. ב-27 בדצמבר, עקב הימנעותו מלהתייצב לחקירה משטרתית, הוא נעצר לחקירה ושוחרר אחרי מספר שעות.

ביולי 2023 נדחתה תביעת דיבה שתבעו אותו אנשי ישיבת חומש, לאחר שצייץ בחשבון הטוויטר שלו כי " "הנה זה חוזר: מתנחלים מהמאחז העברייני חומש ירדו לכפר בורקה (שאת אדמותיו הפרטיות הם גונבים) תקפו בתים והשחיתו מצבות. ועל מי ירו החיילים? ניחשתם נכון: על הפלסטינים שבאו להדוף. 3 פצועים. מישהו מסוגל להבין למה המדינה מגבה מיליציות במקום להעיף את עברייני חומש על טיל?". השופט קבע כי הציטוט לא נגע בהכרח לתובעים, וחייב אותם לשלם לפריי הוצאות ושכ"ט עורך דין בסך 11,700 שקלים.

במאי 2023 השתתף בתוכנית הטלוויזיה התיעודית "מדורות השבטים" של כאן 11.

באוקטובר 2023, כשבוע לאחר פרוץ מלחמת חרבות ברזל, פריי קרא קדיש לזכר כל קורבנות המלחמה, ובהם מאות נשים ומאות ילדים בעזה שלפי ניסוחו באירוע "נטבחו". לאחר שמובילי דעה בימין הפיצו את כתובתו - פעילי ימין הגיעו להפגין מול ביתו של פריי תוך איומים על חייו, וירי זיקוקים בסמוך אליו. פריי נמלט מביתו בעזרת המשטרה שנכחה במקום, ולאחר מכן המשיך להימלט לבדו - בתחילה לבית החולים איכילוב ואחר כך לדירת מסתור.

פריי נשוי ואב לשניים. הוא מתגורר ברמת גן.

עמדותיו 
פריי מזהה עצמו עם עמדה שהוא מכנה "שמאל אוניברסלי", לפיה על ישראל לשאוף לשלום עם הפלסטינים לא מתוך אינטרס תועלתני ישראלי או ציוני, אלא מתוך ערכים של צדק, חמלה ושוויון והכרה בזכות של כל עם להגדרה עצמית.

קישורים חיצוניים

 
 ישראל פריי, באתר המקום הכי חם בגיהנום

הערות שוליים

חסידי גור
עיתונאים חרדים ישראלים
רמת גן: אישים
ישראלים שנולדו ב-1987